CELEX: 32020D0430
Language: sl
Date: 2020-03-23 00:00:00
Title: Sklep Sveta (EU) 2020/430 z dne 23. marca 2020 o začasnem odstopanju od Poslovnika Sveta zaradi težav pri potovanjih, ki jih je povzročila pandemija COVID-19 v Uniji

24.3.2020   
               
               
                  SL
               
               
                  Uradni list Evropske unije
               
               
                  LI 88/1
               
            
         SKLEP SVETA (EU) 2020/430
         z dne 23. marca 2020
         o začasnem odstopanju od Poslovnika Sveta zaradi težav pri potovanjih, ki jih je povzročila pandemija COVID-19 v Uniji
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 240(3) Pogodbe,
         ob upoštevanju naslednjega:
         
                     (1)
                  
                  
                     Od izbruha epidemiološke krize, ki jo je povzročil koronavirus SARS-CoV-2, se z njim povezana bolezen COVID-19 hitro širi po vsem svetu in dosega tudi ozemlje Unije. Zaradi hitrega naraščanja števila obolelih je generalni direktor Svetovne zdravstvene organizacije 11. marca 2020 označil COVID-19 za pandemijo. Regionalni direktor Svetovne zdravstvene organizacije za Evropo je 12. marca 2020 glede na hitro naraščanje obolelih v evropski regiji Svetovne zdravstvene organizacije – več kot 20 000 potrjenih primerov in skoraj 1 000 smrtnih žrtev – razglasil, da je Evropa postala žarišče te pandemije.
                  
               
                     (2)
                  
                  
                     Države članice so zato sprejele številne izredne preventivne ukrepe in ukrepe za preprečevanje širjenja virusa, kot so karantena, zaprtje trgovin z nenujnimi potrebščinami, šol in univerz, izvajanje politik dela na daljavo ter omejitev ali prepoved gibanja in potovanj. Ti ukrepi nekaterim članom Sveta onemogočajo ali močno otežujejo potovanja, da bi lahko bili fizično navzoči na sejah Sveta na sedežu Sveta. Zato je težko doseči sklepčnost, kot zahteva člen 11(4) Poslovnika Sveta (1), posledično pa je otežena tudi organizacija uradnih sej v Svetu.
                  
               
                     (3)
                  
                  
                     Zaradi teh izjemnih okoliščin in zaradi zagotovitve institucionalne kontinuitete pri odločanju v Svetu, je treba začasno odstopati od prvega pododstavka člena 12(1) Poslovnika Sveta v zvezi z odločitvami o uporabi rednega pisnega postopka. V obdobju uporabe tega sklepa in samo v tem obdobju bi bilo treba odločitev o uporabi rednega pisnega postopka, ki jo sprejme Odbor stalnih predstavnikov vlad držav članic (Coreper), sprejeti v skladu s pravilom glasovanja, ki se uporablja za sprejetje zadevnega akta Sveta. To odstopanje bi se moralo uporabljati en mesec, z možnostjo podaljšanja.
                  
               
                     (4)
                  
                  
                     Pred uporabo rednega pisnega postopka kot alternative sprejemanju aktov Sveta na sejah Sveta bi morala biti opravljena temeljita priprava v Coreperju, o zadevnem aktu Sveta pa bi morali, kjer je to mogoče in ustrezno, predhodno politično razpravljati ministri, na primer na neuradni videokonferenci, da se v največjem možnem obsegu med drugim zagotovijo nacionalno usklajevanje, javna preglednost ter sodelovanje nacionalnih parlamentov v skladu s praksami držav članic –
                  
               SPREJEL NASLEDNJI SKLEP:
         
            Člen 1
            Z odstopanjem od prvega pododstavka člena 12(1) Poslovnika Sveta se odločitev o uporabi rednega pisnega postopka, kadar tako odločitev sprejme Coreper, sprejme v skladu s pravilom glasovanja, ki se uporablja za sprejetje zadevnega akta Sveta.
         
         
            Člen 2
            Ta sklep se uporablja za obdobje enega meseca od datuma sprejetja.
            Če bo zaradi nadaljevanja izjemnih okoliščin to še naprej upravičeno, Svet lahko ta sklep podaljša.
         
         
            Člen 3
            Ta sklep začne učinkovati z dnem sprejetja.
            Objavi se v Uradnem listu Evropske unije.
         
         
            V Bruslju, 23. marca 2020
            
               
                  Za Svet
               
               
                  Predsednica
               
               A. METELKO-ZGOMBIĆ
            
         
         
            (1)  Sklep Sveta 2009/937/EU z dne 1. decembra 2009 o sprejetju Poslovnika Sveta (UL L 325, 11.12.2009, str. 35).